CELEX: 62021CN0780
Language: sk
Date: 2021-12-15 00:00:00
Title: Vec C-780/21 P: Odvolanie podané 15. decembra 2021: Oriol Junqueras i Vies proti uzneseniu Všeobecného súdu (šiesta komora) z 5. októbra 2021 vo veci T-613/20, Junqueras i Vies/Parlament

14.2.2022   
            
            
               SK
            
            
               Úradný vestník Európskej únie
            
            
               C 73/20
            
         
      Odvolanie podané 15. decembra 2021: Oriol Junqueras i Vies proti uzneseniu Všeobecného súdu (šiesta komora) z 5. októbra 2021 vo veci T-613/20, Junqueras i Vies/Parlament
      (Vec C-780/21 P)
      (2022/C 73/25)
      Jazyk konania: španielčina
      
         Účastníci konania
      
      
         Odvolateľ: Oriol Junqueras i Vies (v zastúpení: M. Marsal i Ferret, advokát)
      
         Ďalší účastník konania: Európsky parlament
      
         Návrhy odvolateľa
      
      Odvolateľ navrhuje, aby Súdny dvor Európskej únie:
      
                  —
               
               
                  zrušil uznesenie šiestej komory Všeobecného súdu Európskej únie z 5. októbra 2021 vo veci T-613/20,
               
            
                  —
               
               
                  konštatoval, že žaloba podaná týmto účastníkom konania je v celom rozsahu prípustná,
               
            
                  —
               
               
                  nariadil vrátenie veci Všeobecnému súdu, aby šiesta komora Všeobecného súdu po konštatovaní prípustnosti žaloby pokračovala v jej skúmaní,
               
            
                  —
               
               
                  uložil Európskemu parlamentu povinnosť nahradiť trovy konania o námietke neprípustnosti a toho odvolacieho konania.
               
            
         Odvolacie dôvody a hlavné tvrdenia
      
      Na podporu svojho odvolania odvolateľ uvádza päť odvolacích dôvodov s ich právnym odôvodnením.
      
                  1.
               
               
                  Uznesenie porušuje požiadavky práva na účinný prostriedok nápravy (článok 47 Charty základných práv Európskej únie a články 6 a 13 Európskeho dohovoru o ochrane ľudských práv a základných slobôd) tým, že rozhodnutím o neprípustnosti (a rozhodnutiami o nespojení vecí e neprerušení konania) zbavuje akéhokoľvek užitočného účinku rozsudok, ktorý vydá Súdny dvor vo veci C-115/21 P a rozsudok, ktorý môže vydať Všeobecný súd vo veci T-24/20 (1), pokiaľ bude vec znovu prejednávať. Je to z dôvodu, že Všeobecný súd vykladá nesprávne právne účinky súdneho rozhodnutia, ktoré môže byť prijaté vo veciach T-24/20 a C-115/21 P. Všeobecný súd sa domnieva, že na obnovenie mandátu pána Junquerasa by bolo nevyhnutné nové rozhodnutie vnútroštátnych orgánov Španielskeho kráľovstva, kým dôsledkom súdnych rozhodnutí v prospech našich návrhov by bolo zachovanie mandátu pána Junquerasa.
               
            
                  2.
               
               
                  Všeobecný súd v napadnutom uznesení nesprávne vykladá požiadavky stanovené judikatúrou na to, aby bolo možné konštatovať existenciu bezprostredného dotknutia napadnutým aktom, takže dospieva ku nesprávnemu záveru, že žalobca nemá aktívnu legitimáciu podľa článku 263 štvrtého odseku ZFEÚ. Uznesenie zbavuje užitočného účinku súdne rozhodnutia, ktoré môžu byť vydané vo veciach C-115/21 P a T-24/20 a neuznáva, že keby nebol akt prijatý, zostal by mandát pána Junquerasa neobsadený a nič by nebránilo tomu, aby ho znovu získal a jeho práva boli obnovené.
               
            
                  3.
               
               
                  Uznesenie porušuje právo na rovnosť (článok 20 Charty) a na účinný prostriedok nápravy (článok 47 Charty). Všeobecný súd sa nesprávne domnieva, že porušenie uvedených práv sa prejavuje len pri prejednávaní merita veci, ale pokiaľ by sa s pánom Junquerasom zaobchádzalo ako s poslancom Európskeho parlamentu, ktorý je adresátom napadnutého aktu (priame uplatnenie účinkov rozsudku Súdneho dvora z 19. decembra 2019 vo veci C-502/19 (2) a rozhodnutia Európskeho parlamentu v rozpore s tým, čo bolo oznámené Španielskym kráľovstvom), nedošlo by k vydaniu tohto napadnutého aktu, keďže by pánovi Junquerasovi jeho mandát zostal. Porušenie práva na rovnosť a na účinný prostriedok nápravy preukazuje bezprostredné dotknutie pána Junquerasa, ktoré mu dáva aktívnu legitimáciu podľa článku 263 štvrtého odseku ZFEÚ.
               
            
                  4.
               
               
                  Uznesenie vykladá nesprávne účinky Charty. Uznesenie nezohľadňuje, že bezprostredné dotknutie práv vyplývajúcich z Charty napadnutým aktom je zdrojom aktívnej legitimácie podľa článku 263 štvrtého odseku ZFEÚ a neuznáva, že v prejednávanej veci nie sú právomoci súdneho preskúmania práva Únie dotknuté, keďže od pána Junquerasa nemožno požadovať, aby napadol na vnútroštátnej úrovni akt, ktorým sa konštatuje uvoľnenie mandátu, o ktorého obnovenie sa usiluje, takže uznesenie je z právneho hľadiska nesprávne.
               
            
                  5.
               
               
                  Uznesenie uplatňuje nesprávne zásady účinnosti a prednosti práva Únie. Obsahuje nesprávne právne posúdenie tým, že sa v ňom nekonštatuje, že napadnutý akt je rozhodnutie, ktorého cieľom je neumožniť užitočný účinok rozsudku Súdneho dvora z 19. decembra 2019 vo veci C-502/19, čo porušuje tiež právo na účinný prostriedok nápravy podľa článku 47 Charty v zmysle práva na riadny výkon rozsudkov, a pán Junqueras má teda aktívnu legitimáciu podľa článku 263 štvrtého odseku ZFEÚ.
               
            
         (1)  Uznesenie z 15. decembra 2020, Junqueras i Vies/Parlament (T-24/20, EU:T:2020:601).
      
         (2)  Rozsudok z 19. decembra 2019, Junqueras Vies (C-502/19, EU:C:2019:1115).